CELEX: 32021D1272
Language: el
Date: 2021-07-30 00:00:00
Title: Εκτελεστική απόφαση (ΕΕ) 2021/1272 της Επιτροπής της 30ής Ιουλίου 2021 για τη θέσπιση της ισοδυναμίας, με σκοπό τη διευκόλυνση του δικαιώματος ελεύθερης κυκλοφορίας εντός της Ένωσης, των πιστοποιητικών COVID-19 που εκδίδονται από το Κράτος της Πόλης του Βατικανού με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

2.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 277/148
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1272 ΤΗΣ ΕΠΙΤΡΟΠΗΣ
         της 30ής Ιουλίου 2021
         για τη θέσπιση της ισοδυναμίας, με σκοπό τη διευκόλυνση του δικαιώματος ελεύθερης κυκλοφορίας εντός της Ένωσης, των πιστοποιητικών COVID-19 που εκδίδονται από το Κράτος της Πόλης του Βατικανού με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (1), και ιδίως το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2021/953 θεσπίζει πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (στο εξής: ψηφιακό πιστοποιητικό COVID της ΕΕ), για τη διευκόλυνση της άσκησης του δικαιώματος ελεύθερης κυκλοφορίας των κατόχων τους κατά τη διάρκεια της πανδημίας της COVID-19. Συμβάλλει επίσης στη διευκόλυνση της σταδιακής και με συντονισμένο τρόπο άρσης των περιορισμών στην ελεύθερη κυκλοφορία που εφαρμόζονται από τα κράτη μέλη, σύμφωνα με το δίκαιο της Ένωσης, για την ανάσχεση της διασποράς του SARS-CoV-2.
                  
               
                     (2)
                  
                  
                     Ο κανονισμός (ΕΕ) 2021/953 επιτρέπει την αποδοχή πιστοποιητικών COVID-19 που εκδίδονται από τρίτες χώρες για πολίτες της Ένωσης και τα μέλη των οικογενειών τους όταν η Επιτροπή διαπιστώνει ότι τα εν λόγω πιστοποιητικά COVID-19 εκδίδονται σύμφωνα με πρότυπα που πρέπει να θεωρούνται ισοδύναμα με εκείνα που θεσπίζονται δυνάμει του εν λόγω κανονισμού. Επιπλέον, σύμφωνα με τον κανονισμό (ΕΕ) 2021/954 του Ευρωπαϊκού Κοινοβουλίου και του Συμβουλίου (2), τα κράτη μέλη πρέπει να εφαρμόζουν τους κανόνες που προβλέπονται στον κανονισμό (ΕΕ) 2021/953 στους υπηκόους τρίτων χωρών που δεν εμπίπτουν στο πεδίο εφαρμογής του εν λόγω κανονισμού, αλλά παραμένουν νόμιμα ή διαμένουν στο έδαφός τους και οι οποίοι δικαιούνται να ταξιδεύουν σε άλλα κράτη μέλη σύμφωνα με το δίκαιο της Ένωσης. Ως εκ τούτου, τυχόν συμπεράσματα ισοδυναμίας που προβλέπονται στην παρούσα απόφαση θα πρέπει να ισχύουν για τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σε πολίτες της Ένωσης και τα μέλη των οικογενειών τους. Ομοίως, βάσει του κανονισμού (ΕΕ) 2021/954, τα εν λόγω συμπεράσματα ισοδυναμίας ισχύουν επίσης για τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σε υπηκόους τρίτων χωρών που παραμένουν νόμιμα ή διαμένουν στο έδαφος των κρατών μελών, υπό τους όρους που καθορίζονται στον εν λόγω κανονισμό.
                  
               
                     (3)
                  
                  
                     Κατόπιν αιτήματος του Κράτους της Πόλης του Βατικανού, στις 29 Ιουνίου 2021 η Επιτροπή διενήργησε τεχνικές δοκιμές που κατέδειξαν ότι τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σύμφωνα με το σύστημά του «VA-EUDCC-GW» είναι διαλειτουργικά με το πλαίσιο εμπιστοσύνης που θεσπίστηκε με τον κανονισμό (ΕΕ) 2021/953, επιτρέποντας την επαλήθευση της γνησιότητας, της εγκυρότητας και της ακεραιότητάς τους. Η Επιτροπή επιβεβαίωσε επίσης ότι τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σύμφωνα με το σύστημα «VA-EUDCC-GW» περιέχουν τα αναγκαία δεδομένα.
                  
               
                     (4)
                  
                  
                     Στις 9 Ιουλίου 2021 το Κράτος της Πόλης του Βατικανού διαβίβασε στην Επιτροπή λεπτομερείς πληροφορίες σχετικά με την έκδοση διαλειτουργικών πιστοποιητικών εμβολιασμού κατά της νόσου COVID-19 σύμφωνα με το σύστημα που φέρει τον τίτλο «VA-EUDCC-GW». Το Κράτος της Πόλης του Βατικανού ενημέρωσε την Επιτροπή ότι έκρινε ότι τα πιστοποιητικά του εμβολιασμού κατά της νόσου COVID-19 εκδίδονται σύμφωνα με τυποποιημένο και τεχνολογικό σύστημα που είναι διαλειτουργικό με το πλαίσιο εμπιστοσύνης που θεσπίστηκε με τον κανονισμό (ΕΕ) 2021/953 και επιτρέπει την επαλήθευση της γνησιότητας, της εγκυρότητας και της ακεραιότητας των πιστοποιητικών. Στο πλαίσιο αυτό, το Κράτος της Πόλης του Βατικανού ενημέρωσε την Επιτροπή ότι τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σύμφωνα με το σύστημα «VA-EUDCC-GW» περιέχουν τα δεδομένα που αναφέρονται στο παράρτημα του κανονισμού (ΕΕ) 2021/953.
                  
               
                     (5)
                  
                  
                     Επιπλέον, το Κράτος της Πόλης του Βατικανού ενημέρωσε την Επιτροπή ότι θα εκδώσει διαλειτουργικά πιστοποιητικά εμβολιασμού για το εμβόλιο Comirnaty κατά της νόσου COVID-19.
                  
               
                     (6)
                  
                  
                     Το Κράτος της Πόλης του Βατικανού ενημέρωσε επίσης την Επιτροπή ότι θα δεχθεί τα πιστοποιητικά εμβολιασμού, δοκιμών και ανάρρωσης που εκδίδονται από τα κράτη μέλη σύμφωνα με τον κανονισμό (ΕΕ) 2021/953. Το Κράτος της Πόλης του Βατικανού ενημέρωσε την Επιτροπή ότι θα δεχθεί αποδεικτικά στοιχεία εμβολιασμού για εμβόλια με άδεια σε επίπεδο ΕΕ (μετά από γνωμοδότηση του Ευρωπαϊκού Οργανισμού Φαρμάκων), για εμβόλια στα οποία έχει χορηγηθεί προσωρινή άδεια κυκλοφορίας από την αρμόδια αρχή κράτους μέλους της ΕΕ και για εμβόλια που έχουν ολοκληρώσει τη διαδικασία καταχώρισης έκτακτης χρήσης του ΠΟΥ. Το Κράτος της Πόλης του Βατικανού ενημέρωσε περαιτέρω την Επιτροπή ότι θα δεχθεί τα πιστοποιητικά δοκιμών με βάση το NAAT (π.χ. RT-PCR) και τις ταχείες δοκιμές αντιγόνων στον κατάλογο της επιτροπής υγειονομικής ασφάλειας. Το Κράτος της Πόλης του Βατικανού ενημέρωσε επίσης την Επιτροπή ότι θα δεχθεί πιστοποιητικά ανάρρωσης με βάση το NAAT (π.χ. RT-PCR).
                  
               
                     (7)
                  
                  
                     Στις 22 Ιουλίου 2021 το Κράτος της Πόλης του Βατικανού ενημέρωσε επίσης την Επιτροπή ότι, κατά την επαλήθευση των πιστοποιητικών εμβολιασμού, δοκιμών και ανάρρωσης που εκδίδονται από τα κράτη μέλη σύμφωνα με τον κανονισμό (ΕΕ) 2021/953, τα δεδομένα προσωπικού χαρακτήρα που περιλαμβάνονται στα πιστοποιητικά υποβάλλονται σε επεξεργασία μόνο για να επαληθευτεί και να επιβεβαιωθεί ο εμβολιασμός, το αποτέλεσμα των δοκιμών ή η ανάρρωση του κατόχου και δεν θα διατηρηθούν στη συνέχεια.
                  
               
                     (8)
                  
                  
                     Ως εκ τούτου, πληρούνται τα αναγκαία στοιχεία για να εξαχθεί το συμπέρασμα ότι τα πιστοποιητικά COVID-19 που εκδίδονται από το Κράτος της Πόλης του Βατικανού σύμφωνα με το σύστημα «VA-EUDCC-GW» πρέπει να θεωρούνται ισοδύναμα με τα πιστοποιητικά που εκδίδονται σύμφωνα με τον κανονισμό (ΕΕ) 2021/953.
                  
               
                     (9)
                  
                  
                     Επομένως, τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σύμφωνα με το σύστημα «VA-EUDCC-GW» θα πρέπει να γίνονται δεκτά υπό τους όρους που αναφέρονται στο άρθρο 5 παράγραφος 5 του κανονισμού (ΕΕ) 2021/953.
                  
               
                     (10)
                  
                  
                     Για να καταστεί λειτουργική η παρούσα απόφαση, το Κράτος της Πόλης του Βατικανού θα πρέπει να συνδεθεί με το πλαίσιο εμπιστοσύνης για το ψηφιακό πιστοποιητικό COVID της ΕΕ, το οποίο θεσπίστηκε με τον κανονισμό (ΕΕ) 2021/953.
                  
               
                     (11)
                  
                  
                     Για την προστασία των συμφερόντων της Ένωσης, ιδίως στον τομέα της δημόσιας υγείας, η Επιτροπή μπορεί να κάνει χρήση των εξουσιών της για να αναστείλει ή να τερματίσει την παρούσα απόφαση, εάν δεν πληρούνται πλέον οι όροι του άρθρου 8 παράγραφος 2 του κανονισμού (ΕΕ) 2021/953.
                  
               
                     (12)
                  
                  
                     Δεδομένης της ανάγκης να συνδεθεί το Κράτος της Πόλης του Βατικανού με το πλαίσιο εμπιστοσύνης της ΕΕ για το ψηφιακό πιστοποιητικό COVID, το οποίο θεσπίστηκε με τον κανονισμό (ΕΕ) 2021/953, το συντομότερο δυνατόν, η παρούσα απόφαση θα πρέπει να αρχίσει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
                  
               
                     (13)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 14 του κανονισμού (ΕΕ) 2021/953,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα πιστοποιητικά εμβολιασμού κατά της νόσου COVID-19 που εκδίδονται από το Κράτος της Πόλης του Βατικανού σύμφωνα με το σύστημα «VA-EUDCC-GW» αντιμετωπίζονται, για τον σκοπό της διευκόλυνσης του δικαιώματος ελεύθερης κυκλοφορίας εντός της Ένωσης, ως ισοδύναμα με εκείνα που εκδίδονται σύμφωνα με τον κανονισμό (ΕΕ) 2021/953.
         
         
            Άρθρο 2
            Το Κράτος της Πόλης του Βατικανού συνδέεται με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 30 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 211 της 15.6.2021, σ. 1.
         
            (2)  Κανονισμός (ΕΕ) 2021/954 του Ευρωπαϊκού Κοινοβουλίου και του Συμβουλίου της 14ης Ιουνίου 2021 σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) όσον αφορά υπηκόους τρίτων χωρών που παραμένουν ή διαμένουν νόμιμα στις επικράτειες κρατών μελών κατά τη διάρκεια της πανδημίας της COVID-19 (ΕΕ L 211 της 15.6.2021, σ. 24)